Andrés Iniesta, care a jucat la Vissel Kobe între 2018 şi 2023, are probleme cu autorităţile fiscale japoneze, care îi cer 3,5 milioane de euro după o posibilă fraudă fiscală, relatează RMC Sport.
Iniesta, care a părăsit Japonia în august anul trecut, este vizat de autorităţile japoneze, deoarece nu şi-ar fi declarat corect impozitele. Drept urmare, 580 de milioane de yeni - adică aproape 3,5 milioane de euro - este suma reclamată de la mijlocaşul de 39 de ani.
Format la FC Barcelona, Andrés Iniesta şi-a petrecut cea mai mare parte a carierei sale în Catalonia. În 2018, campionul mondial din 2010 a plecat la Vissel Kobe, unde a rămas în cele din urmă până în august 2023. De atunci, el joacă pentru Emirates, în Emiratele Arabe Unite.